text: Færre tricktyverier i Syd- og Sønderjylland
  18 juli 2016 kl. 14.11
  Antallet af tricktyverier og pinkode-afluringer er halveret på et år
  Når dankortet trækkes op af lommen og pinkoden tastes, så oplever færre at få afluret deres kode. Det viser nye tal fra Syd- og Sønderjyllands politi.
  Første halvdel af 2015 var der 28 sager, hvor tricktyve fik afluret pinkoden fra en butikskunde. Det antal er i år faldet til 12 sager.
  - Vi er meget glade for, at færre borgere bliver udsat for den form for kriminalitet. Det er nemlig med til at højne trygheden for politikredsens borgere, siger specialkonsulent Christian Østergård fra politikredsens kriminalpræventive sekretariat i en pressemeddelelse.
  Ifølge Syd- og Sønderjyllands Politi, så skyldes faldet flere tiltag. Blandt andet opfordrer butikkerne kunderne til at beskytte deres pinkode eller bruge den kontaktløse funktion på de nye dankort.
  